Line Barfod (EL), 2008-03-28:
Det er jo fint nok, at alle ordførere står heroppe og bekender sig til afbureaukratisering, men det er jo ikke helt nok med de pæne hensigter, når man gang på gang ser, at det er det modsatte, der sker.
Jeg synes, det er godt, SF har taget et initiativ med dette konkrete forslag, og Enhedslisten kan også støtte forslaget.
Vi har bare et lille problem.
Hvis forslaget nu bliver gennemført, og det så viser sig, at det rent faktisk er rigtigt, at der bliver sparet nogle ressourcer, hvad skal de så gå til?
Vi har det i hvert fald sådan, at vi helt klart synes, at de ressourcer så skal blive i behandlingen af borgerne, og at det skal sikres, at de går til, at sagsbehandlerne får mere tid til at tage sig af borgerne, frem for at risikere at de ryger ind i statskassen og bliver brugt til skattelettelser eller andet.
Jeg går ud fra, at SF har den samme intention, men jeg vil foreslå, at vi får det præciseret, hvis det på et tidspunkt skulle vise sig, at vi får gennemført forslaget.
Jeg tror, det er rigtig vigtigt, når vi snakker afbureaukratisering og hvordan vi i det hele taget skal styre den offentlige sektor i Danmark, at man starter helt grundlæggende med, hvad det er for et menneskesyn, man har.
Jeg tror, det er det, der er udgangspunktet for, hvad det er for en styring, der ligger - om vi har et menneskesyn, der går ud på, at vi skal have mistillid til både ansatte og borgere og tro, at de ansatte nok egentlig slet ikke kan finde ud af tingene og helst ikke vil gøre deres arbejde ordentligt, og at borgerne nok bare er ud på at snyde så meget som muligt; eller om vi skal have et menneskesyn, der går ud på, at vi tror, at de, der har arbejde i den offentlige sektor, rent faktisk vil gøre deres arbejde så godt som muligt, at de rent faktisk er gode til deres arbejde og har en god faglighed, hvis de få lov til at udnytte den, og at de borgere, der har brug for hjælp, rent faktisk ønsker at få hjælp og ønsker at blive i stand til at klare sig selv igen, at borgerne bliver behandlet forskelligt, fordi de er forskellige, og at sagsbehandlerne har tid til at snakke med den enkelte borger og finde ud af, hvad det er, der skal til i lige det menneskes tilfælde, i stedet for at de skal bruge tid på at sidde og presse dem ind i nogle kasser, hvor de ikke hører hjemme.
Jeg tror, at noget af den bedste afbureaukratisering, vi kan lave, er at lave nogle klare og enkle regler frem for alle de her mange indviklede ting.
Det ville også give den største retssikkerhed for borgerne, og det kunne også være med til at gøre livet meget nemmere for de ansatte.
Fra Enhedslistens side har vi på området her flere gange foreslået, at der burde være 100 pct.s statsrefusion på alle overførselsindkomster, ligesom der er på folkepensionen.
Så ville vi slippe for, at sagsbehandlerne skal sidde og bruge en masse tid på at flytte folk rundt fra den ene kasse til den anden, alt efter hvor man lige herinde har besluttet at det giver den højeste refusion til kommunerne, og vi ville slippe for, at borgerne ikke får den behandling, som er den bedste for den enkelte borger, men får den behandling, der passer bedst ind i de forskellige økonomiske kasser.
Det tror vi ville være den bedste måde at afbureaukratisere på, men det kommer vi næppe igennem med med det flertal, vi har i øjeblikket, som ikke deler menneskesynet om at tage sig bedst muligt af den enkelte borger og have størst mulig tillid til både borgere og ansatte.
Forslaget her fra SF kan være et skridt på vejen til at lave nogle af de små afbureaukratiseringer, der bestemt også kan hjælpe til at få lidt nemmere liv, både for sagsbehandlere og for borgere.
Men som sagt mener vi, at kommer der besparelser ud af det her, skal de blive på området og bruges til at give bedre forhold for både ansatte og borgere og ikke ryge ind i den store statskasse og bruges til skattelettelser eller andet.